## Espai LaGranja presenta els laboratoris d’investigació sobre les arts en moviment que desenrotllarà durant els mesos de maig i juny

*** Els projectes seleccionats són ‘Com(Post)’ de E. Madrigal; ‘Patchwork’, d’I. Muñoz; ‘Desde el quebranto’ de R. Sanz i ‘Coreografias virtuales’ d’M. Pérez
* Un total de 78 propostes s’han presentat a la convocatòria pública**

Espai LaGranja, l’espai de recursos i mediació per a la dansa i les arts del moviment adscrit a l’Institut Valencià de Cultura, presenta els projectes que desenrotllarà al llarg dels mesos de maig i juny en les seues instal·lacions a Burjassot, en les de l’EACC de Castelló de la Plana i en L’Escorxador Centre de Cultura Contemporània d’Elx.

D’entre els 78 projectes presentats a la convocatòria pública, han sigut seleccionats els laboratoris ‘Com(Post)’ d’Elvira Madrigal, per a l’Espai d’Art Contemporani de Castelló (EACC); ‘Patchwork’, d’Inés Muñoz, per a L’Escorxador d’Elx; i ‘Desde el quebranto’ de Rosa Sanz i ‘Coreografias virtuales’ de Maurici Pérez per a Espai LaGranja.

El coordinador d’Espai LaGranja, Guillermo Arazo, ha destacat que l’objectiu d’estos laboratoris és “protegir i realçar els processos d’investigació, més enllà de l’obtenció de determinats resultats o d’un producte o resultat final. La finalitat és el procés d’investigació i la pràctica artística en si mateixa”.

Cal assenyalar que l’acompanyament artístic dins d’un programa de laboratoris és una de les accions prioritàries dels tres espais culturals participants en esta iniciativa, vinculant-se i interrelacionant-se amb la resta dels programes i les accions dels tres equipaments.

Així, el centre de creació de l’Institut Valencià de Cultura actua en diverses línies de treball per a incidir en el teixit creatiu i professional des de diferents contextos, la investigació, la creació, la formació i la proximitat.

**Laboratoris d’investigació**

‘Com(Post)’ d’Elvira Madrigal i María Tamarit, per a l’EACC visibilitza i contextualitza les pràctiques de la dansa que s’han desenrotllat a la Comunitat Valenciana. Sempre amb la idea de crear un humus, un teixit de pràctiques que puguen comunicar entre si i que descriguen la història de la dansa a València.

‘Patchwork’, d’Inés Muñoz i Guillermo Carrasco, per a L’Escorxador d’Elx, es configura com una investigació sobre el cos, el moviment i la memòria col·lectiva a través de la pràctica tèxtil.

A través de la creació d’este dispositiu, cada participant es convertix en una narradora activa, la memòria i l’experiència de la qual es materialitzen en cada puntada. L’acte de teixir, com a pràctica ancestral, es transforma en un llenguatge corporal que connecta el passat i el present.

En Espai LaGranja es desenrotllaran dos laboratoris: ‘Desde el quebranto’ de Rosa Sanz, Arantxa Lecumberri, Gustavo Giménez i Pilar Pacheco, un treball que vol buscar intercanviar llenguatges i pràctiques artístiques per a explorar sobre un concepte com la pèrdua, conjuminant experiències i trajectòries professionals heterogènies. Des del flamenc a la filosofia passant pel contemporani.

L’altre laboratori que acollirà LaGranja és ‘Coreografías virtuales: TikTok i movimiento(s) futuro(s)’ de Mauricio Pérez i Laura García Carrasco, un projecte d’investigació de moviment que analitza com la digitalització i el concepte de tradició poden arribar a interactuar a través del llenguatge coreogràfic i teòric de TikTok.

Fecha: 14/03/2025